April Oorstekers met geboortesteen april
Zilveren oorstekers met vlinder en zirkonia
Oorstekers met glinsterende, zwarte spinel
Oorstekers nachtblauw kristal Die volmaakte gesinsbuks? | Maroela Media
Dié van julle met meer as twee kinders (almal nog klein) sal weet … ŉ voertuig kan ŉ reuse-uitdaging word. Dié een is té naby aan dáái een, sy voete krap haar been, daar’s nie plek vir die pop nie, want die stootwaentjie moet in. Ugh. Vir ŉ paar jaar nou al, as my kinders uitklim, sê ek: Oppas vir die kar langs ons. My kinders is nou sewe, nege en 11. Gaan ek dit ooit ophou moet sê?
Daar’s ŉ soort voertuig waarmee ek al twee keer vantevore gery het, maar sonder die kinders, en dit ry regtig lekker. Ál probleem, ek’t nog nooit deur my pappa-brilletjie na daardie klas gekyk nie.
Veeldoelige voertuie wat op paneelwaens gegrond is, bied die perfekte oplossing. Skuifdeure vir een, so dit kan nie die kar langsaan kap nie. Voeg daarby ŉ enorme kattebak, en daar’s sowaar plek vir die stootwaentjie, fietsie, poppe – de lot.
Ek’t onlangs twee sulke buksies direk ná mekaar getoets – en albei is fantasties. Een diesel, een petrol (albei handrat), en hulle kos só te sê dieselfde. Kom ons vergelyk hulle:
Opel Combo Life 1.6 TD Enjoy Volkswagen Caddy 1.0 TSI Trendline
Albei buksies lyk netjies. Volkswagen én Opel het hulle goed van hul taak gekwyt om die nutsman in elkeen weg te steek. Ongelukkig is die hoë dak steeds ŉ kenmerk van ŉ paneelwa. Die eksterne ontwerp is tog die resultaat van die binne-afmetings.
Die Volkswagen Caddy. Foto: Verskaf
Die Opel Combo Life. Foto: Verskaf
Binneruim en gebruikswaarde:
Die binneruim van albei voertuie is werklik gemaklik. Die hoë dak bied enorme kopruimte en omdat die voertuie so breed is, is daar tonne skouerspasie. Daar is drie aparte sitplekke agter in die Combo, en slegs ŉ 60/40-rugleuningverdeling in die Caddy, dus verloor hy een punt. Verder is albei voertuie gepeper met lugreëling in die Caddy en klimaatbeheer in die Combo, albei het spoedbeheer, CarPlay en Android Auto en outomatiese ligte.
Enjin, ratkas & dryfstelsel:
Die 1.0-TSI-enjin in die Volkswagen is ŉ lekker enjintjie. Hy word effe teleurgestel deur ŉ mengsel van geringe turbotraagheid en versnellerprogrammering. Die aangename wringkrag van die 1.6-turbodiesel-enjin in die Combo stoot hom ŉ rapsie voor die Caddy.
Albei het aangename vyfspoed-handratkaste en is voorwielaangedrewe. Opel sê dat die Combo 1.1 ton kan sleep, en met sy diesel glo ek dit. Volkswagen sê dat die Caddy 1.5 ton kan sleep. Met daai ou enjintjie kan ek dit nie sien nie. My woonwa weeg maar 1 ton – en ek wil hom nie graag met ŉ 1.0-turbo trek nie.
Dis in dié afdeling waar albei voertuie verras en uitblink. Hulle ry albei op ŉ 16”-wiel en toer heerlik sag. Die vering is soepel, sonder veel bakrol. Omdat albei hul wortels in ŉ werkesel het, is hul agterste vering lekker sterk om vrag te kan dra.
Die Caddy ry skrams lekkerder en voel soos enige ander luikrug of sedanmotor, net met meer kopruimte. Die Combo voel ietwat meer soos ŉ werkesel weens sy dieselenjin, en mens sit effe hoër. Albei voertuie het ŉ asemrowende veiligheidspesifikasie met ses lugsakke, ABS, vastrap en stabiliteitsbeheer. Die Combo het EBD wat die Caddy nie het nie.
Die puntetotaal is ietwat van ŉ verrassing. Ek sou nie sê die Caddy is een punt “minder kar” as die Combo nie, maar die enjin en sitplekke is eenvoudig beter in die Combo. Albei is van Duitse vervaardigers, al deel die kombo sy DNS met die Franse se Peugeot Partner-paneelwa.
Vir ŉ gesin met kinders en ŉ mamma wat gereeld skooltaxi moet speel, sportsakke laai en kinders rondkarwei, is dié twee perfek. Dit ry lekker, kos nie ŉ huis se prys nie – en lyk selfs modieus.
Volkswagen Caddy 1.0 TSI Trendline Opel Combo Life 1.6 TD Enjoy
Enjin 1.0-driesilinderturbopetrol 1.6-viersilinderturbodiesel
Krag 75 kW/175 Nm 68 kW/230 Nm
Ratkas 5-spoedhandrat 5-spoedhandrat
Brandstofverbruik 5.6 ℓ/100 km 5 ℓ/100 km
Lugsakke 6 6
Diensplan & waarborg 3 jaar/120 000 km-waarborg
3 jaar/60 000 km-diensplan 3 jaar/120 000 km-waarborg
3 jaar/60 000 km-diensplan
Prys R387 900 R389 000
Daar was drie ander rolspelers in dié segment. Ford se Tourneo Connect, Nissan se NV200 en Fiat se Fiorino. Al drie voertuie is van die mark af – en dit laat slegs die Combo en Caddy oor.